ইস্টবেঙ্গলে সময়টা মোটেই ভাল যাচ্ছিল না। তাই আগামী মরশুমে ইস্টবেঙ্গলকে বিদায় জানাচ্ছেন গুরবিন্দর সিংহ, এমন খবর পুরনো। তবে নিজের গন্তব্যস্থলও এবার বেছে ফেললেন লাল-হলুদ সমর্থকদের আদরের গুরি-ভাই! সবকিছু ঠিকঠাক থাকলে, আগামী মরশুমে গুরবিন্দরের কেরল ব্লাস্টার্সের জার্সি গায়ে চাপানো স্রেফ সময়ের অপেক্ষা।
ইস্টবেঙ্গলের বহু রঙিন মুহূর্তের সাক্ষী তিনি। ক্লাবের টানা আটবার কলকাতা লিগ জয়ের সাক্ষী থেকেছেন। গড়েছেন নজির। তবে লাল-হলুদ কেরিয়ারে সবথেকে খারাপ সময় বোধহয় সাম্প্রতিককালেই কাটিয়েছেন। খালিদ জামিলের প্রথম একাদশে আর অটোমেটিক চয়েস নন। মরশুমের বেশিরভাগ সময়েই কাটাতে হয়েছে ডাগ-আউটে। ডার্বিতে আবার প্রথম আঠারোতেও জায়গা মেলেনি তাঁর। ব্রাত্য গুরবিন্দর তাই মরশুমের মাঝপথেই ঠিক করে নিয়েছিলেন কলকাতা-কেরিয়ারে ফুলস্টপ ফেলার সময় হয়ে গিয়েছে।

এই বিষয়ে অন্যান্য খবর

মাঠে ডার্বির লড়াই! বাইরে অসম্মানিত ফুটবলাররা! মহারণ মিটতেই বিতর্কের আগুন
লিগ অভিযানের আগে সমর্থকদের উদ্দেশে গুরবিন্দরের বার্তা। কী বললেন তিনি
পার্শ্বনায়কের ভাগ্যেই খুলল ডুডুর কপাল! ম্যাচের শেষে স্বীকারোক্তি নাইজেরীয়র


কেরল ব্লাস্টার্সের সঙ্গে ফের রি-ইউনিয়নের সম্ভবনার সূত্রপাত চলতি মরশুমের মাঝামাঝিই। ঘটা করে রেনে মিউলেনস্টিনকে কোচ করে এনেছিল কেরল ব্লাস্টার্স। টানা হারে কোচ বিদায় করে ফের কেরল-কর্তারা ডেকে এনেছিলেন ডেভিস জেমসকে। জেমস-এর সঙ্গে গুরবিন্দরের ‘দোস্তি’ অবশ্য বেশ পুরনো।
আইএসএল-এর প্রথম সংস্করণেই ইংলিশ প্রিমিয়ার লিগের নামী মুখ ডেভিড জেমসকে প্লেয়ার কাম কোচ হিসেবে বেছেছিলেন কেরল কর্তারা। ইস্টবেঙ্গলে ছিলেন গুরবিন্দরও। প্রথম মরশুমেই গুরি-ডেভিডের যুগলবন্দি নজর কেড়ে নিয়েছিল। হিউম, গুরবিন্দর, ইসফাকদের কেরল দুরন্ত পারফর্ম করে ফাইনালে পৌঁছে গিয়েছিল। তবে ফাইনালে শেষ রক্ষা হয়নি। এটিকের কাছে হারতে হয়েছিল। তবে বন্ধুত্বের রিংটোন সেট করে দিয়েছিল প্রথম সংস্করণই।
দ্বিতীয় মরশুমে পিটার টেলরের কেরল ব্লাস্টার্সের জার্সিতে অবশ্য চোটের জন্য বেশি ম্যাচে পাওয়া যায়নি পঞ্জাব দ্য পুত্তর-কে। মাত্র তিনটে ম্যাচে অংশ নিয়েছিলেন। এটিকে-র বিরুদ্ধে আরাতা ইজুমির সঙ্গে সংঘর্ষে চোট পেয়েছিলেন তিনি। গত সংস্করণে অবশ্য গুরবিন্দর চরম দায়বদ্ধতা দেখিয়ে ইস্টবেঙ্গলকেই বেছে নিয়েছিলেন। আইলিগ বনাম আইএসএল দ্বন্দ্বে থেকে গিয়েছিলেন শহরের লাল-হলুদ সংসারেই।
এই মরশুমের মাঝপথেই কেরলের কোচের দায়িত্ব নেন ডেভিড জেমস। তবে জেমস দায়িত্ব নিলেও মরশুম শেষে ছ’নম্বরে শেষ করে কেরল। এই মরশুমে স্টপগ্যাপ কোচ হলেও সূত্রের খবর, কেরল ব্লাস্টার্স কর্তারা দীর্ঘমেয়াদি চুক্তি করতে চলেছেন ডেভিড জেমস-এর সঙ্গে। তিন বছরের চুক্তিতে জেমস কেরলে থাকছেন ২০২১ সাল পর্যন্ত।
দীর্ঘমেয়াদি চুক্তি চূড়ান্ত করেই জেমস এখন থেকেই দলগঠন করতে শুরু করে দিয়েছেন। আর শুরুতেই তাঁর প্রথম পছন্দ গুরবিন্দর সিংহ। এই মরশুমে মাঝপথেই লাল-হলুদ তারকাকে সটান ফোনই করে বসেছিলেন ইংল্যান্ডের জাতীয় দলের হয়ে ৫৩টি ম্যাচে অংশ নেওয়া জেমস। তখনই যেন পুনর্মিলনের চিত্রনাট্য লেখা হয়ে যায়। লোনে নয়, এবার সরাসরি কেরল পরিবারের অংশ হতে প্রস্তুত গুরবিন্দরও। সূত্রের খবর এমনটাই। গুরবিন্দরের কেরল-যাত্রা প্রায় পাকা। কেবল সইটুকুই যা বাকি রয়েছে।
আর কয়েকটা দিন। ইস্টবেঙ্গলে অতীত হয়ে যাচ্ছেন গুরবিন্দর সিংহ।